ЗэгурыIуэныгъэм и къигъэхъуапIэр
КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым УправленэмкIэ и институтым щIалэгъуалэм я гупсысэм зезыгъэужь зэпеуэ щIэщыгъуэ щекIуэкIащ. Абы хэтащ КъБКъУ-мрэ КъБКъМУ-мрэ я студентхэу IэщIагъэ зэмылIэужьыгъуэхэр къыхэзыхахэр: медицинэм, менеджментым, педагогикэм хуеджэхэр, социальнэ лэжьакIуэ хъуну зызыгъэхьэзырхэр. ЦIыху щхьэхуэхэмрэ лъэпкъхэмрэ я зэхуаку къыдэхъуэ зэгурымыIуэныгъэхэр — арат ныбжьыщIэхэр зытепсэлъыхьыр.
Абыхэм зэпкърахащ щIалэгъуалэр щIызэгурымыIуэнкIэ хъуну щхьэусыгъуэхэр икIи щапхъэ зэхуэмыдэхэр къахьащ. Зэдэарэзыуэ къыхагъэщащ лъэпкъ Iей е лъэпкъыфI зэрыщымыIэр, атIэ зым и хабзэмрэ дуней тетыкIэмрэ адрейм пщIэ хуищIыфу зигъэсэн хуейуэ къызэралъытэр. ЦIыхухэм я зэхуаку къыдэхъуэ зэпэщIэувэныгъэр къэмыгъэхъун папщIэ пхэлъын хуей шыIэныгъэм, зыIыгъыкIэм и гугъу ящIащ, псалъэмакъ гуемыIу къэхъу хъужыкъуэми, ар къызэрыбгъэувыIэну Iэмалхэм тепсэлъыхьащ.
Къыхагъэщащ зэгурымыIуэныгъэм и щхьэусыгъуэр къэлъыхъуауэ, абы и лъабжьэр ягъэкIуэдын папщIэ щIапхъэ-лэжьыпхъэхэр. Студентхэм къагъэлъэгъуащ хэкIыпIэ зэхуэмыдэхэр: къуаншагъэ зыбгъэдэлъхэм гъэсэныгъэ-ущииныгъэ мыхьэнэ иIэу епсэлъэныр, ахэр дахагъэ гуэрхэм дегъэхьэхыныр, абы папщIэ къафэмкIэ, уэрэд жыIэнымкIэ, сурэт щIынымкIэ, спортымкIэ, щэнхабзэм и нэгъуэщI лIэужьыгъуэхэмкIэ щыIэ гупжьейм хэгъэхьэныр, школхэм гупсысэмрэ зэхэщIыкIымрэ зезыгъэужь Iуэхухэр къыщызэгъэпэщыныр.
НыбжьыщIэхэм я хьэл-щэныр гуапагъэрэ лъагъуныгъэкIэ япсыхьын папщIэ я гумрэ я щхьэмрэ илъын хуей гупсысэхэр зыхуэдэм и гугъу яхуищIащ КъБР-м ис Муслъымэнхэм я дин IуэхущIапIэм и унафэщIым и къуэдзэ Сыжажэ Алим.
— КъБР-м ис муслъымэнхэм «Уи гъунэгъум дэIэпыкъу» фондым къабгъэдэкIыу зыфхузогъазэ. Зи къэралым, зи хэкум зыгуэркIэ сэбэп хуэхъуну зигу илъ щIалэгъуалэр унэтIын, гъуэгу пэжым тегъэувэн хуейщ. Иджыпсту фэркIэ псом нэхъыщхьэр Къэбэрдей-Балъкъэрым фызэрибыныр, абы и щэнхабзэр фхъумэн зэрыхуейр хьэкъыу зыпхывгъэкIынырщ. Ар зэрыпщыгъупщэу, бгъэлъахъшэр уи щхьэ и закъуэкъым, лъэпкъми уи фэ ираплъ. Хабзэр, диныр, лъэпкъыр, адэ-анэр фIыуэ зэрыфлъагъур IуэхущIафэ дахэкIэ къэвгъэлъэгъуэн хуейщ. Фигу ивубыдэ: цIыхухэм фэ зыкъывдрагъэкIун хуейуэ аракъым, атIэ фэращ абыхэм бгъэдыхьэкIэ тэмэм къахуэзыгъуэтыпхъэр. Лъагъуныгъэмрэ гуапагъэмрэ я лъабжьэущ цIыху зэхущытыкIэр зэраухуэр.
ГуIэт Зитэ.
